|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅՈՒՆ ԳԼԽԱՎՈՐ ՔԱՐՏՈՒՂԱՐ** |
| *0010 Երևան Վ. Սարգսյան 3/8, հեռ. 594015**Էլ. փոստ* *sirvard.gevorgyan@justice.am* |

**№ /12.2/27308-2022**

**«21» հունիսի 2022թ.**

**ՀՀ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ**

**ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ**

**ԵՎ ՄԱՐՄԻՆՆԵՐՈՒՄ ՀԱՍԱՐԱԿԱԿԱՆ**

**ՎԵՐԱՀՍԿՈՂՈՒԹՅՈՒՆ ԻՐԱԿԱՆԱՑՆՈՂ**

**ՀԱՍԱՐԱԿԱԿԱՆ ԴԻՏՈՐԴՆԵՐԻ ԽՄԲԻ ՆԱԽԱԳԱՀ**

**ՏԻԿԻՆ ԶԱՐՈՒՀԻ ՀՈՎՀԱՆՆԻՍՅԱՆԻՆ**

(էլ հասցե՝ prisonarmenia@gmail.com)

**Հարգելի՛ տիկին Հովհաննիսյան,**

Ի պատասխան Ձեր՝ 2022 թվականի հունիսի 1-ին ՀՀ արդարադատության նախարարություն ստացված թիվ 22-35 գրության՝ հայտնում եմ հետևյալը.

Կարեն Հովհաննեսի Հովհաննիսյանի առողջական վիճակը և վերջինիս պատշաճ բժշկական օգնության և սպասարկման տրամադրումը մշտապես գտնվում է «Քրեակատարողական բժշկության կենտրոն» ՊՈԱԿ-ի (այսուհետ` ՊՈԱԿ) ուշադրության կենտրոնում, և Կ.Հովհաննիսյանին համապատասխան բուժօգնություն տրամադրելու նպատակով ՊՈԱԿ-ի վարչակազմի կողմից կատարվել են մի շարք անհրաժեշտ գործողություններ, որոնք արձանագրվել են նաև ՀՀ արդարադատության նախարարության քրեակատարողական հիմնարկներում և մարմիններում հասարակական վերահսկողություն իրականացնող հասարակական դիտորդների խմբի կողմից:

Հարկ է նշել, որ Կ.Հովհաննիսյանը բազմիցս տարատեսակ հետազոտությունների և նեղ մասնագետների խորհրդատվությունների է ենթարկվել առողջապահական մարմինների բուժական հաստատություններում: Վերջինիս առողջական վիճակի վերաբերյալ համապատասխան բժիշկ-մասնագետների կողմից տրվել են իրարամերժ և իրար հակասող բժշկական ախտորոշումներ և բժշկական ցուցումներ, որոնց կապակցությամբ ՊՈԱԿ-ի վարչակազմը նույնպես ձեռնարկել է համապատասխան քայլեր։ Մասնավորապես՝

Կ.Հովհաննիսյանի մոտ առկա հիվանդությունների ախտորոշման և դրանց համապատասխան բուժում տրամադրելու նպատակով ՊՈԱԿ-ի վարչակազմի կողմից 2022 թվականի ապրիլի 4-ին թույլատրվել է Կ.Հովհաննիսյանին տեղափոխել ՀՀ առողջապահական մարմինների բժշկական հաստատություն՝ պետության կողմից երաշխավորված անվճար բժշկական օգնության ուղեգրով հոլտեր մոնիտորինգ հետազոտության համար, որը կատարվել է 2022 թվականի ապրիլի 7-ին «Լևոն Հովհաննիսյանի անվան սրտաբանական գիտահետազոտական ինստիտուտ» ՓԲԸ-ի կանխարգելիչ սրտաբանության բաժանմունքում (այսուհետ` Սրտաբանության բաժանմունք):

2022 թվականի ապրիլի 8-ին կատարված հոլտեր հետազոտության, ինչպես նաև սրտաբանի և նյարդաբանի խորհրդատվությունների արդյունքում Կ.Հովհաննիսյանի մոտ ախտորոշվել է՝ «ՍԻՀ: Քրոնիկ կորոնար համախտանիշ: Լարվածության կայուն կրծքահեղձուկ III ՖԴ (CCS): (ESH/ESC): Շատ բարձր ռիսկի խումբ: Սրտի ռիթմի խանգարում՝ փորոքային և վերփորոքային էքստրասիստոլիկ առիթմիա: Սրտի ձեռքբերովի փականային հիվանդություն՝ միտրալ և եռփեղկ փականների անբավարարություն II աստ.: Քրոնիկ սրտային անբավարարություն III ՖԴ (NYHA): Կայուն մնացորդային երևույթներ կրած ՈՒԱՇՍԽ-ից հետո աջակողմյան հեմիպլեգիայով և հեմիհիպէրթեզիայով»:

Ընդ որում՝ հատկանշական է այն, որ Սրտաբանության բաժանմունքում հետազոտություն իրականացնելուց հետո, հենց նույն օրը, այսինքն` 2022 թվականի ապրիլի 8-ին, նույն հետազոտության շրջանակներում, Սրտաբանության բաժանմունքի համապատասխան մասնագետների կողմից Կ.Հովհաննիսյանի առողջական վիճակի և վերջինիս նկատմամբ բժշկական միջամտություն իրականացնելու վերաբերյալ, անհասկանալի պատճառներով, տրվել են 2 իրար հակասող տեղեկանքներ, որոնցից մեկում (եզրակացությանվերջին մասում, ներքևի հատվածում) նշվել է «ԿՎԴ իմպլանտացիա ցուցում» (այսինքն` անհրաժեշտ է իրականացնել բժշկական միջամտություն), իսկ մյուսում չի նշվել «ԿՎԴ իմպլանտացիայի» անհրաժեշտությունը (կից ներկայացվում են նույն օրը տրված երկու իրարից տարբեր տեղեկանքների օրինակները):

Այնուամենայնիվ, ՊՈԱԿ-ի վարչակազմը հիմք ընդունելով Սրտաբանության բաժանմունքում իրականացված հետազոտության արդյունքները և այն, որ Սրտաբանության բաժանմունքի համապատասխան մասնագետների կողմից ցուցված է Կ.Հովհաննիսյանին իրականացնել «ԿՎԴ իմպլանտացիա», 2022 թվականի ապրիլի 20-ինվերջինս տեղափոխվել է «Նորք Մարաշ» սրտաբանական կլինիկա՝ ստացիոնար հետազոտությունների և անհրաժեշտության դեպքում նաև «ԿՎԴ իմպլանտացիայի» նպատակով:

«Նորք-Մարաշ» բժշկական կենտրոնում կատարված հետազոտությունների և խորհրդատվությունների արդյունքում խորհուրդ է տրվել Կ.Հովհաննիսյանի առողջական վիճակի հսկողություն, դեղորայքային բուժում և նշվել է, որ հիվանդը «ԿՎԴ իմպլանտացիայի» ցուցում չունի:

Հաշվի առնելով վերը նշված իրարամերժ և իրար հակասող բժշկական եզրակացությունները՝ 2022 թվականի մայիսի 3-ին ՊՈԱԿ-ի վարչակազմը գրավոր դիմել է ՀՀ առողջապահության նախարարություն և հայտնել, որ Սրտաբանության բաժանմունքի համապատասխան մասնագետների կողմից նույն անձի վերաբերյալ նույն օրը տրվել են իրար հակասող երկու տեղեկանքներ և, բացի այդ, նույն անձի վերաբերյալ երկու տարբեր բժշկական հատատությունների բժիշկ-մասնագետներ տվել են իրար հակասող տարբեր ախտորոշումներ և բժշկական ցուցումներ։

Նշված գրությամբ ՊՈԱԿ-ի վարչակազմը ՀՀ առողջապահության նախարարությանը խնդրել է նաև հայտնել ինչպես Կ.Հովհաննիսյանի հետագա բուժման ռազմավարության, այնպես էլ՝ վերոգրյալ իրավիճակի վերաբերյալ ներկայացնել մասնագիտական պարզաբանումներ:

ՊՈԱԿ-ի վարչակազմի վերը նշված գրությունը ՀՀ առողջապահության նախարարությունից վերահասցեագրվել է սրտաբանության գծով ՀՀ առողջապահության նախարարության գլխավոր խորհրդատու Համլետ Հայրապետյանին: Ըստ սրտաբանության գծով խորհրդատուի պատասխանի, մեջբերում ենք բառացի. «ԿՎԴ իմպլանտացիայի տեղադրման հարցը որոշվում է նաև ըստ Էխո-ՍԳ պարամետրերի: Ըստ ներկայացված փաստաթղթերի առկա է միայն մեկ Էխո-ՍԳ պատասխան «Նորք-Մարաշ» բժշկական կենտրոնում կատարված: ՍԳՀԻ ներկայացված փաստաթղթերում չկա Էխո-ՍԳ եզրակացություն, սակայն հաշվի առնելով երկու բուժհաստատություններում հետազոտությունների միջև առկա կարճ ժամանակահատվածը՝ կարելի է ենթադրել, որ այդ պարամետրերի էական փոփոխություն տեղի չի ունեցել: Հիմնվելով առկա փաստաթղթերի վրա՝ ես (Սրտաբանության գծով ՀՀ առողջապահության նախարարության խորհրդատու Համլետ Հայրապետյանը), ԿՎԴ իմպլանտացիայի հիմնավորում չեմ տեսնում, սակայն անհրաժեշտ է շարունակել դեղորայքային բուժումը»:

Հաշվի առնելով ՀՀ առողջապահության նախարարության սրտաբանության գծով գլխավոր խորհրդատու Համլետ Հայրապետյանի և «Նորք-Մարաշ» բժշկական կենտրոնում կատարված հետազոտությունների և խորհրդատվությունների արդյունքները, շարունակվում է քրեակատարողական հիմնարկի պայմաններում իրականացվել Կ.Հովհաննիսյանին նշանակված դեղորայքային բուժումը:

Հարկ է նշել նաև, որ Կ.Հովհաննիսյանի առողջական վիճակի վերաբերյալ վերը նշված իրարամերժ և սխալ հետազոտությունների իրականացման փաստի կապակցությամբ համապատասխան ուսումնասիրություններ իրականացնելու նպատակով ՊՈԱԿ-ի վարչակազմը դիմել է ՀՀ գլխավոր դատախազությանը, ինչի մասին տեղեկացված է նաև Կ.Հովհաննիսյանը։

Ինչ վերաբերվում է Կ.Հովհաննիսյանի բուժումը ՀՀ ԱՆ «Դատապարտյալների հիվանդանոց» քրեակատարողական հիմնարկի պայմաններում ստացիոնար կարգով կազմակերպելու հարցին, հարկ է արձանագրել, որ Կ.Հովհաննիսյանի առողջական վիճակով պայմանավորված ՊՈԱԿ-ի վարչակազմի կողմից բազմիցս քայլեր են ձեռնարկվել վերջինիս ՀՀ ԱՆ «Դատապարտյալների հիվանդանոց» քրեակատարողական հիմնարկ տեղափոխելու և բուժումը ստացիոնար պայմաններում շարունակելու ուղղությամբ, սակայն, Կ.Հովհաննիսյանը յուրաքանչյուր անգամ հրաժարվել է բուժումը ՀՀ ԱՆ «Դատապարտյալների հիվանդանոց» քրեակատարողական հիմնարկի պայմաններում ստանալուց, ինչի վերաբերյալ կազմվել են համապատասխան արձանագրություններ ՀՀ ԱՆ «Արմավիր» քրեակատարողական հիմնարկի ծառայողների կողմից:

Հատկանշական է նաև, որ 2022 թվականի մայիսի 20-ին ՊՈԱԿ-ի կողմից տրվել է թույլտվություն պետության կողմից անվճար բժշկական սպասարկման ուղեգրով «Էրեբունի» բժշկական կենտրոնում ՀՀ առողջապահության նախարարի սրտաբանության գծով գլխավոր խորհրդատուի հսկողությամբ Կ.Հովհաննիսյանին կրկին հետազոտելու և խորհրդատվության ենթարկելու համար:

Այս համատեքստում հարկ է նշել, որ ՀՀ առողջապահության նախարարի սրտաբանության գծով գլխավոր խորհրդատուի եզրակացության հիմքով՝ անհրաժեշտության և համապատասխան ցուցման առկայության դեպքում, Կ.Հովհաննիսյանին կտրամադրվի համապատասխան բժշկական օգնություն և բուժում:

Անդրադառնալով Կ.Հովհաննիսյանի ախտորոշումների՝ ՀՀ կառավարության 2006 թվականի մայիսի 26-ի N 825-Ն որոշմամբ (այսուհետ՝ Որոշում) սահմանված որպես խափանման միջոց ընտրված կալանքը կրելուն խոչընդոտող հիվանդությունների ցանկին համապատասխանելիության հարցին՝ հարկ է նշել, որ ՀՀ կառավարության 2003 թվականի դեկտեմբերի 4-ի N 1636-Ն որոշմամբ հաստատված կարգի 1-ին կետի համաձայն՝ ՀՀ քրեական օրենսգրքի և ՀՀ քրեական դատավարության օրենսգրքի համաձայն պատիժը պայմանականորեն չկիրառելու, կալանավորված անձի նկատմամբ ծանր հիվանդության պատճառով խափանման միջոցը փոխելու նպատակահարմարության, ինչպես նաև բժշկական՝ ոչ հոգեբուժական բնույթի հարկադրանքի միջոցներ կիրառելու հետ կապված հարցերը լուծելու նպատակով դատաբժշկական փորձաքննությունը կազմակերպվում է Հայաստանի Հանրապետության առողջապահության նախարարության «Դատաբժշկական գիտագործնական կենտրոն» պետական ոչ առևտրային կազմակերպության կողմից՝ հանձնաժողովային կարգով:

Այս համատեքստում հարկ է նշել, որ ՀՀ կառավարության 2019 թվականի օգոստոսի 15-ի N 1038-Ն որոշման 2-րդ կետի համաձայն՝ մինչև Որոշմամբ նախատեսված՝ ՀՀ արդարադատության նախարարությանը կից բժշկական հանձնաժողովի (այսուհետ՝ Բժշկական հանձնաժողով), դրան կից աշխատանքային խմբի գործունեության կարգը և վարձատրության չափորոշիչները սահմանելու մասին ՀՀ կառավարության որոշումն ուժի մեջ մտնելը, ՀՀ առողջապահության նախարարության «Դատաբժշկական գիտագործնական կենտրոն» պետական ոչ առևտրային կազմակերպությունը՝ հանձնաժողովային կարգով, ՀՀ առողջապահության նախարարությանը կից դատահոգեբուժական փորձաքննության հանձնաժողովը և ՀՀ արդարադատության նախարարության հանձնաժողովը շարունակում են գործունեություն ծավալել և ներկայացնել եզրակացություն համապատասխան գործերի վերաբերյալ: ՀՀ առողջապահության նախարարության «Դատաբժշկական գիտագործնական կենտրոն» պետական ոչ առևտրային կազմակերպությանը, ՀՀ առողջապահության նախարարությանը կից դատահոգեբուժական փորձաքննության հանձնաժողովին և ՀՀ արդարադատության նախարարության հանձնաժողովին ներկայացված գործերը ենթակա չեն փոխանցման Բժշկական հանձնաժողովին:

Վերոնշյալ նորմերի համալիր ուսումնասիրությունից կարելի է գալ այն եզրահանգման, որ Կ.Հովհաննիսյանի ախտորոշումների՝ որպես խափանման միջոց ընտրված կալանքը կրելուն խոչընդոտող հիվանդությունների ցանկին համապատասխանելիության հարցի որոշումը **ՀՀ առողջապահության նախարարության «Դատաբժշկական գիտագործնական կենտրոն» պետական ոչ առևտրային կազմակերպության բացառիկ իրավասությունն է:**

**ՀԱՐԳԱՆՔՈՎ՝**

 **ՍԻՐՎԱՐԴ ԳԵՎՈՐԳՅԱՆ**

Կատարող` Աննա Գյուրջյան

ՀՀ ԱՆ քրեական օրենսդրության, քրեակատարողական

և պրոբացիայի ոլորտի քաղաքականության մշակման վարչություն

Հեռ.՝ 59-40-24